
1. COORDONATE ALE EVOLUŢIEI CHINEI CONTEMPORANE

 

1. Opţiunea pentru un model chinezesc al socialismului

În iulie 2001, la cea de-a 80-a aniversare a formării Partidului Comunist Chinez, preşedintele Jiang Zemin aprecia că, de secole, misiunea istorică a conducătorilor Chinei a fost marea renaştere naţională a ţării, afirmarea ei ca o putere independentă, democratică şi de înaltă civilizaţie, capabilă în viitor să aducă o contribuţie majoră la dezvoltarea umanităţii. Timp de aproape un secol, revoluţia chineză a încercat să realizeze acest ideal de construcţie naţională şi reformă, conform unui program politic naţional de mare anvergură. Conform opiniei liderilor chinezi, principiile teoretice ale acestei strategii, de o amploare fără precedent, privind revoluţia şi edificarea Chinei moderne reprezintă o sinteză a gândirii lui Mao Zedung, Deng Xiaoping, sunt expresii ale experienţei şi înţelepciunii colective a poporului chinez. Încă de la începutul reformei, s-a precizat că revoluţia chineză s-a desfăşurat prin aplicarea creatoare a ideologiei marxiste la condiţiile specifice ale Chinei contemporane. Premisa generală a acestei concepţii formulate explicit de Deng Xiaoping a fost aceea că emanciparea spirituală şi afirmarea adevărului au loc pornind de la fapte, de la realitate. Deschiderea unei "noi ere" impunea "o nouă teorie" de construire a "socialismului de tip chinezesc". Noua viziune, reafirmată în 1992 de Deng Xiaoping, a fost considerată un moment de răscruce în dezvoltarea viitoare a Chinei. Actuala conducere apreciază că teoria lui Deng Xiaoping a stat la baza marilor realizări obţinute de China în aceste ultime decenii şi a deschis noi orizonturi acesteia. Ea a clarificat problema fundamentală a naturii socialismului şi a mijloacelor sale de realizare, care au pus în centru dezvoltarea economică a ţării şi realizarea unei reforme globale a societăţii. Marile schimbări tehnico-ştiinţifice şi economice ale noului mileniu, au stat la baza elaborării unei strategii naţionale şi internaţionale pe care China a urmat-o consecvent, iar reunificarea Chinei a permis începutul unei noi etape în realizarea reformei globale, a modernizării societăţii şi a deschiderii ei spre lume.

Noua formă de socialism, de tip chinezesc, este o construcţie politică şi economică specifică, ce nu a putut fi anticipată de teoria marxistă şi care nu s-a mai regăsit în nici o ţară socialistă - afirma Jiang Zemin în recenta sa carte, publicată înaintea începerii celui de-al XVI-lea Congres al Partidului Comunist Chinez. Lucrările Congresului au redeschis problema construirii socialismului în China, în Raportul Comitetului Central al Partidului Comunist Chinez asupra activităţii desfăşurate pe o durată de 13 ani precizându-se că "amplificarea reformei şi deschiderii spre exterior, activarea modernizării Chinei au drept scop victoria cauzei socialismului chinez şi afirmarea superiorităţii lui".

În document se apreciază că revoluţia socialistă se află într-o "nouă eră", deschisă de concepţia şi activitatea lui Deng Xiaoping. Scopul acestei "noi ere" de mari eforturi economice şi sociale este acela de a deschise posibilitatea evoluţiei forţelor creatoare ale naţiunii pentru a edifica un stat socialist prosper, deschis, de înaltă cultură. În discursul său, Jiang Zemin a precizat că nu se pune problema schimbării naturii sistemului, ci se vizează autoperfecţionarea şi dezvoltarea lui.

Încă de la Congresul al XIII-lea al Partidului Comunist Chinez, din 1987, strategia elaborată a stabilit etapele acestui proces, acordând atenţie evoluţiei economiei, dar şi susţinerii populare acordate acestui amplu proces. Experienţa celor 13 ani a dovedit că această strategie a dus la rezultate remarcabile, iar în viitor se va pune problema consolidării şi dezvoltării socialismului în China. Liderul chinez a apreciat că această nouă perioadă va fi dominată de afirmarea aceloraşi principii fundamentale ale teoriei construirii socialismului chinez: China se află în faza primară a socialismului şi acest proces de construire a socialismului este un proces pe termen lung; se va urmări eliminarea exploatării şi a bipolarizărilor sociale, asigurând prosperitate pentru toţi cetăţenii; modernizarea economică va fi motorul dezvoltării sociale şi va duce la constituirea economiei de piaţă socialiste însoţită de redistribuirea după muncă; coexistenţa mai multor forme de proprietate şi forme de remunerare; din punct de vedere politic, se va perfecţiona activitatea adunărilor legislative de la nivel local, ca şi consultarea politică pluripartidistă, sub coordonarea Partidului Comunist Chinez. În documentele partidului se menţionează că strategia dezvoltării socialiste a avut ca punct de plecare premisa că socialismul nu trebuie să fie sinonim cu sărăcia şi, datorită faptului că nu toţi pot ajunge bogaţi în acelaşi timp, se poate accepta situaţia ca unii să se îmbogăţească înaintea altora, pentru a da exemplu şi pentru a se ajunge astfel la prosperitatea comună. Forţa conducătoare a acestui amplu proces de dezvoltare este Partidul Comunist Chinez, a cărui activitate trebuie să se perfecţioneze permanent, adaptându-se exigenţelor reformei, deschiderii Chinei spre lume. Învăţând din experienţa eşecului socialismului în alte ţări ale lumii - a afirmat Jiang Zemin - China îşi propune să demonstreze succesul socialismului ca sistem social, având element esenţial dezvoltarea economică, creşterea economică susţinută, având drept scop final îmbunătăţirea condiţiilor de viaţă a celor 1,2 miliarde de locuitori ai ţării. Încă din 1997, Jiang Zemin a precizat că, deocamdată, China se află în stadiul primar al dezvoltării socialismului, etapă a trecerii spre comunism. 

Congresele al XIV-lea şi al XV-lea ale Partidului Comunist Chinez lansaseră ideea constituirii economiei socialiste de piaţă, a construirii socialismului de tip chinezesc care să evidenţieze vitalitatea şi superioritatea acestui sistem social şi politic. În documente se preciza că sarcina principală a socialismului este dezvoltarea forţelor productive, iar cheia soluţiei tuturor problemelor este reforma globală a societăţii. Se stabilea astfel un raport fundamental între reformă, dezvoltare şi stabilitate socială. Teoria lui Deng Xiaoping lansase provocarea construirii unui socialism modern, puternic şi cu o cultură avansată, iar acest obiectiv impunea reforma economică, dat fiind rolul deosebit al realităţii în aflarea adevărului. Economia socialistă, dominată de proprietatea publică, se va combina cu alte tipuri de proprietate, menţinând macrocontrolul statului. Se impunea, de asemenea, reforma sistemului politic, capabil a administra şi guverna problemele de stat, sub conducerea Partidului Comunist Chinez, iar reforma culturală va realiza deschiderea culturii chineze spre modernitate.

Progresele uluitoare ale Chinei au atras atenţia lumii întregi, iar cercetători din multe ţări s-au oprit asupra analizei "fenomenului asiatic", în cadrul căruia China ocupă un loc special. S-a apreciat că marile strategii politice care au dus la reforme globale de mare amploare au impus un tip de guvernare aparte, care merită a fi studiat. În cazul Chinei, este vorba despre studierea unui proces de tranziţie unic, care implică reforme economice, politice şi sociale, procese dinamice şi puternic interactive care au dus, în timp, la "afirmarea unei superputeri mondiale".

Creşterea economică explozivă din ultimii ani s-a realizat relativ independent de reforma politică şi pune probleme referitoare la valoarea teoretică şi practică a "modelului chinez", posibilă alternativă de dezvoltare a societăţii. 

 

2. Reforma economică - element esenţial al dezvoltării societăţii moderne chineze

În 1949, înainte de proclamarea Republicii Populare Chineze, situaţia economică a ţării era dezastruoasă. După 50 de ani, după o dezvoltare economică de mare anvergură, China a devenit una dintre marile puteri economice ale lumii, cu un potenţial de dezvoltare impresionant. Din 1953 şi până în anul 2000, de-a lungul realizării a nouă planuri cincinale, s-a construit baza solidă a unei dezvoltări economice cu un ritm de creştere spectaculos. Din 1979, reforma şi deschiderea spre exterior au determinat manifestarea unei creşteri economice rapide, fără precedent.

Reforma sistemului economic a fost elementul esenţial al reformei globale desfăşurate în ultimele decenii în China. În 1978, reforma economică a început în regiunile rurale, prin dezvoltarea producţiei de tip familial, lăsându-se posibilitatea ţăranilor de a se organiza conform propriilor interese, eliminându-se producţia agricolă planificată şi restrictivă. Ţăranii au avut, astfel, posibilitatea de a dezvolta o economie rurală diversificată şi de a crea întreprinderi rurale eficiente. În 1984, reforma economică s-a deplasat în mediul urban, unde au fost restructurate întreprinderile industriale, provocându-se în acelaşi timp o mare deschidere a economiei spre exterior. În 1992, conducerea Chinei a luat decizia punerii în acţiune a unui sistem economic de piaţă socialist, în care predominant rămânea sectorul public. În întreprinderile chineze s-au aplicat legile economiei de piaţă, iar la nivel naţional, s-a constituit un sistem de piaţă menit a unifica pieţele din mediul urban cu cele din mediul rural, piaţa internă cu piaţa externă, optimizând astfel repartiţia resurselor. Sistemul de distribuire socială a avut la bază principul "fiecăruia după munca desfăşurată", precum şi cel al rentabilităţii, încurajând anumite zone sau persoane să se îmbogăţească mai mult decât celelalte, în scopul asigurării bogăţiei tuturor. În acelaşi timp, s-a instaurat un sistem de securitate socială la nivel naţional, oferind asigurări sociale în raport cu situaţia fiecăruia, astfel încât să se promoveze dezvoltarea socială şi stabilizarea societăţii.

În 2001, reformele economice au progresat, consolidând economia de piaţă socialistă, controlul macroeconomic având un rol esenţial. Creşterea economică a trecut de la un model extensiv la un model intensiv, sistemul economic chinez urmând să se definitiveze în jurul anului 2020. Strategia dezvoltării economice a Chinei s-a desfăşurat în trei etape: întâi, dublarea produsului naţional brut până la sfârşitul secolului al XX-lea; creşterea produsului intern brut de patru ori, pentru a asigura modernizarea Chinei până la sfârşitul secolului al XXI-lea; a treia etapă - când China va deveni o ţară mediu dezvoltată la nivel mondial. 

Actualul plan cincinal (2001-2005) are ca obiectiv dublarea produsului intern brut până în 2010. Creşterea economică a fost fixată la aproximativ 7% pe an, care în 2005 ar putea duce la un produs intern brut de 12.500 miliarde yuani, în situaţia în care se estimează că în 2005, populaţia Chinei va fi de 1,33 miliarde locuitori.

Referitor la deschiderea spre exterior a economiei chineze, demn de remarcat este faptul că s-au creat, iniţial, 5 zone economice importante, deschise, plasate mai ales la frontierele de est ale Chinei, urmate de deschiderea altor oraşe şi, mai ales, de crearea unor mari centre de cercetare şi dezvoltare tehnologică pe întreg teritoriul ţării.

Conform unor strategii elaborate recent, 10 proiecte majore se vor dezvoltat în vestul Chinei pentru valorificarea uriaşelor rezerve naturale plasate în aceste regiuni (resurse minerale, hidroenergetice, resurse agrare şi turistice). Investiţiile străine în această regiune vor beneficia de avantaje fiscale deosebite. Reforma sistemului financiar a permis acordarea unor credite pentru investiţii importante, Banca Populară a Chinei asigurând funcţia de macrocontrol şi supervizare a sectorului financiar. În 1994, mari bănci din China (Banca Industrială şi Comercială, Banca de Construcţii, Banca Agricolă etc.) au fost transformate în bănci comerciale care s-au supus legii promulgate în 1995.

Un rol esenţial l-au avut investiţiile străine, care au beneficiat de condiţii extrem de favorabile, actualmente investiţiile străine fiind în valoare de 393,5 miliarde dolari.

În anul 2001, în China investiseră oameni de afaceri din peste 170 de ţări ale lumii, iar 400 din primele 500 de societăţi multinaţionale ale lumii sunt prezente cu capital pe teritoriul chinez, China fiind a doua ţară din lume, după SUA, în domeniul investiţiilor străine. În acelaşi timp, comerţul exterior al Chinei a crescut cu aproximativ 15,3% pe an, respectând dinamismul economiei.

În prima jumătate a secolului al XXI-lea, se va parcurge o etapă crucială pentru prosperitatea Chinei, apreciindu-se că Republica Populară Chineză va deveni un actor important al promovării păcii şi dezvoltării în lume.

Admiterea Chinei în Organizaţia Mondială a Comerţului, care a avut loc în luna noiembrie 2001, va oferi economiei chineze noi posibilităţi de dezvoltare şi participare la procesul mondializării economiei.

Analiştii afirmă că recompunerea spaţiului economic chinez trebuie abordată ţinând cont de condiţiile interne, dominate de proprietatea publică şi de mediul extern, mai ales de influenţa capitalurilor societăţilor multinaţionale străine şi de fluxul investiţiilor interasiatice. Studiile au arătat că reforma economică, care a dus la crearea economiei socialiste de piaţă, pune încă mari probleme legate de reajustarea structurii proprietăţii, piaţa de capital, acţiunea legilor pieţei şi asigurarea securităţii sociale, precum şi de provocările "crizei asiatice".

Reforma economică a produs, de asemenea, mari decalaje şi diferenţe între provinciile Chinei într-un spaţiu de dimensiuni continentale. În interior, actorii economici privaţi şi mediul antreprenorial au imprimat un dinamism deosebit, prezentând un interes special raportul dintre factorii locali şi politica naţională, impactul sectorului privat asupra cadrului legal, asupra sistemului de norme şi valori specifice societăţii chineze. 

 

1.3 Schimbări ale politicii sociale

China este cea mai mare ţară în curs de dezvoltare din lume, cu o populaţie de aproape 1,3 miliarde locuitori şi, din acest motiv, construirea unui sistem naţional de protecţie socială este o provocare majoră. Ţinând cont de situaţia reală a ţării, guvernul chinez a garantat, conform Constituţiei, dreptul la muncă şi protecţie socială şi a luat, de-a lungul timpului, mai întâi măsuri specifice pentru rezolvarea problemei şomajului şi pentru asigurarea produselor vitale pentru marea majoritate a cetăţenilor ţării. În prima fază a acestui proces, a fost centralizat regimul forţei de muncă, al salariilor, protecţia muncii, ceea ce a permis dezvoltarea economică şi asigurarea stabilităţii sociale. Din anul 1978, China s-a centrat pe dezvoltarea economică, aplicând reforma şi deschiderea spre sistemul socialist de piaţă şi, astfel, organizarea muncii şi protecţiei sociale a evoluat într-un ritm accelerat. Guvernul a reorganizat structura forţei de muncă şi a stabilit un mecanism de plasare orientat spre nevoile pieţei.

Aceste măsuri au dus la relaţii specifice de muncă, la reforma sistemului de salarii, la noi reguli de organizare a muncii, la extinderea sistemului de protecţie socială şi la nivel rural. Guvernul chinez a participat activ la dezbaterile internaţionale în cadrul organizaţiilor internaţionale ale muncii.

La începutul acestui secol, principalele preocupări au fost legate de creşterea ritmului modernizării, de satisfacerea intereselor muncitorilor şi funcţionarilor, de creşterea veniturilor populaţiei şi perfecţionarea protecţiei sociale, mai ales prin posibilitatea ca unele categorii sociale să se îmbogăţească mai mult decât altele, ducând astfel la prosperitatea tuturor. Dezvoltarea economiei naţionale şi ritmul ei de creştere au permis extinderea sistemului de protecţie socială, dar a determinat şi apariţia unor probleme complexe, mai ales în domeniul relaţiilor de muncă, al perfecţionării şi restructurării forţei de muncă.

Obiectivul pentru cincinalul 2001-2005 este atingerea unui nivel al şomajului de 5% în oraşe, armonizarea relaţiilor de muncă, perfecţionarea sistemului de control al veniturilor şi distribuirii, pentru a menţine relaţii sociale echilibrate. În regiunile rurale se va stabili un sistem de asigurare de bătrâneţe şi sănătate la nivel naţional. Guvernul va continua creşterea economică, ceea ce va duce la folosirea intensă a forţei de muncă, la lărgirea cererii interne. În acest scop, se va dezvolta mai ales sistemul de întreprinderi mici şi mijlocii, consolidarea proprietăţii non-publice. O preocupare deosebită va fi crearea unei forţe de muncă înalt calificate, asigurarea unei circulaţii eficiente a forţei de muncă, mai ales în mediul rural unde trebuie valorificat surplusul de forţă de muncă. În acest scop, se va perfecţiona sistemul pregătirii şi accesului la muncă, pregătirea şi recalificarea continuă. Se va urmări perfecţionarea contractelor de muncă, convenţiilor colective, mecanismelor de coordonare trilaterală etc. O formulă eficientă va fi aceea a negocierii salariilor, a colectării de fonduri de protecţie socială sigure şi stabile, a completării salariilor minime cu alte venituri, normalizarea plăţii salariilor etc. Politica în domeniul protecţiei sociale va corela sistemul asigurărilor de bătrâneţe cu cel al asigurării medicale de bază, la care întreprinderile să adauge sume complementare. În perioada următoare, se va accelera constituirea sistemului de asigurări contra accidentelor şi asigurarea de maternitate, concomitent cu realizarea controlului acestor fonduri, ce va conjuga supravegherea administrativă cu cea socială.

Conform opiniei analiştilor, reforma societăţii chineze a cunoscut mai multe etape legate de reforma din domeniul economiei, a cărei principală consecinţă a fost crearea unei elite a oamenilor de afaceri şi a unei clase de mijloc, care a schimbat fundamental structura socială a ţării.

Modernizarea economică şi aplicarea legilor eficienţei au dus implicit la criza locurilor de muncă, o realitate cu care se confruntă şi acum guvernul chinez şi care este în contradicţie cu sistemul tradiţional tip "danwei" care asigura un loc de muncă "pe viaţă" majorităţii populaţiei. Modernizarea întreprinderilor publice, foarte accentuată mai ales după 1997, a dus la o transformare radicală a acestei situaţii. Managementul întreprinderilor privatizate a impus aplicarea unor exigenţe noi, deşi a fost limitat de existenţa unei economii "prinse" într-un sistem social de alt tip. În acelaşi timp, această experienţă "managerială" a fost percepută de opinia publică în mod contradictoriu, mai ales datorită promovării unui tip de inegalitate care a schimbat datele iniţiale ale contractului social, a articulat diferit interesele sociale. În perioada următoare, guvernul chinez va urmări limitarea injustiţiei sociale şi a şomajului, eliminarea corupţiei şi a factorilor de insecuritate socială. Se reafirmă, astfel, corelaţia dintre reformă, creştere şi stabilitate socială.

 

1.4 Elemente ale reformei constituţionale

Referitor la sistemul constituţional, demn de remarcat este faptul că actuala Constituţie a Chinei a intrat în vigoare la 4 decembrie 1982 (fiind a patra Constituţie a Chinei, după cele din 1954, 1975 şi 1978). Adunarea Populară Naţională a adoptat în 1988, 1993 şi 1999 numeroase amendamente constituţionale care au modificat unele articole din Constituţie, tocmai pentru a permite realizarea reformei globale a societăţii chineze. În acest context, Constituţia a avut rolul determinant şi se poate aprecia că în celelalte domenii (drept civil, comercial, administrativ, economic, social etc.), din 1979, au avut loc schimbări rapide, remarcabile. La sfârşitul anului 2001, Adunarea Naţională Populară şi Comitetul său permanent au elaborat 400 de legi, iar Consiliul de Stat a elaborat alte 1.000 de acte normative, în timp ce, la nivel local, adunările populare au mai elaborat alte 1.000 de astfel de documente. Toată această amplă reformă legislativă a dus la constituirea unui sistem legislativ care a vizat domeniul politic, economic şi social. Procesul este încă deschis, în 2002 existând solicitări ale Asociaţiei Naţionale a Antreprenorilor de a introduce în Constituţie "protejarea proprietăţii private", elaborarea legilor necesare integrării în organizaţiile internaţionale, precum şi problemele legate de relaţia cu Taiwanul.

Referitor la regimul politic chinez, Constituţia prevede ca principii fundamentale faptul că Partidul Comunist Chinez este unicul partid aflat la putere în China, fondatorul Republicii Populare Chineze, conducătorul poporului chinez. Conform Constituţiei, natura statului este aceea a unei dictaturi populare democratice condusă de clasa muncitoare în alianţă cu ţărănimea, care are, de asemenea, rol conducător. Această alianţă este elementul esenţial al sistemului socialist, sistemul fundamental al Republicii Populare Chineze în care întreaga putere aparţine poporului. Exercitarea puterii poporului se face prin Adunarea Populară Naţională şi Adunările populare locale care funcţionează la diferite niveluri. Poporul participă, prin forme diverse, la conducerea statului, iar Frontul unit al partidelor democratice, al grupurilor sociale şi celorlalte categorii de cetăţeni ce susţin socialismul se află sub coordonarea Partidului Comunist Chinez. 

În 1993, printr-un amendament la Constituţie, se preciza că forma de reprezentare a frontului unit este Conferinţa consultativă politică a poporului chinez. Conform Constituţiei, întregul proces de modernizare socialistă de tip chinez se orientează după ideologia marxist-leninistă, după gândirea lui Mao Zedung şi cea a lui Deng Xiaoping, promovând politica de reformă şi deschiderea Chinei în vederea transformării ţării într-un stat socialist cu democraţie şi civilizaţie avansate. Tot în 1993, Constituţia preciza că în China funcţionează economia socialistă de piaţă.

Principiul organizării statului este cel al centralismului democratic, iar Adunările populare alese de către popor contribuie la alegerea organelor administrative, judiciare şi Parchetelor la nivel local. Amendamentele la Constituţie din 1993 afirmau autonomia regională a diferitelor minorităţi etnice care au fost declarate egale, fiind interzisă orice acţiune de discriminare şi oprimare a unui grup etnic. Constituţia chineză afirmă drepturile cetăţenilor de participare la viaţa politică a statului: egalitatea în faţa legii, dreptul la vot şi cel de a fi ales, libertatea de gândire şi de exprimare, libertatea religioasă, libertatea individuală, dreptul de a critica şi de a da sugestii, dreptul la muncă şi viaţă demnă, dreptul la instruire, dreptul la cercetare ştiinţifică şi creaţie, egalitatea sexelor, dreptul la planning familial, datoria de a plăti impozite. Dreptul de interpretare şi amendare a Constituţiei revine Adunării Populare Naţionale.

Preşedintele statului este ales de Adunarea Naţională Populară, pentru un mandat este de 5 ani. Preşedintele ţării promulgă legile, nu are drept de veto, dar nici o lege nu poate intra în vigoare fără ca ea să fie promulgată de preşedinte. Preşedintele reprezintă ţara pe plan internaţional.

Adunarea Naţională Populară este organul suprem al puterii de stat şi reuneşte reprezentanţii din provinciile, regiunile autonome, municipalităţile, regiunile administrative speciale şi armată. Adunarea Naţională Populară exercită puterea legislativă a ţării, luând deciziile asupra problemelor importante ale vieţii politice, poate amenda Constituţia şi verifică aplicarea ei, examinează şi aprobă proiectul de buget, alege preşedintele ţării şi numeşte primul ministru, alege preşedintele Comisiei Militare Centrale, preşedintele Curţii Populare Supreme şi procurorul general al Republicii. Membrii Adunării Naţionale Populare sunt aleşi pentru un mandat de 5 ani, iar Comitetul Permanent este cel care exercită puterea între sesiunile Adunării Naţionale Populare. 

Sistemul Adunărilor populare locale acţionează la toate nivelele şi constituie sistemul politic fundamental, întrucât are o largă reprezentativitate. Ele reprezintă forma esenţială de gestionare a problemelor statului dintr-o perspectivă unitară, funcţionând pe principiul centralismului democratic şi permiţând poporului exercitarea puterii. Reprezentanţii în Adunările populare locale provin din diferite medii, din diferite regiuni, reprezintă etnii diferite, diferite clase şi categorii ale populaţiei. Conform împărţirii administrative existente în China, adunările populare şi guvernele populare funcţionează la nivel de provincie (regiune autonomă, municipalitate), de district şi de canton.

Sistemul electoral este un element fundamental al regimului politic chinez, prin care cetăţenii ţării aleg pe cei care ocupă funcţii publice de stat, reglează raporturile între cetăţeni şi puterea de stat, legitimează puterea de stat. Un rol deosebit au alegerile la nivel local, mai ales Conferinţele electorale prin care se desemnează reprezentanţii în Adunarea Naţională Populară. Candidaţii la alegeri pot fi recomandaţi de partide politice, grupuri populare (mai mari de 10) şi trebuie să obţină mai mult de jumătate din voturile valabil exprimate.

Specialiştii recunosc existenţa unei reforme pe plan legislativ, care s-a întins pe o perioadă de două decenii şi care a fost un proces de o complexitate deosebită. În acelaşi timp, majoritatea studiilor menţionează limitele acestei reforme datorate mai ales confruntării dintre "paradigme" diferite referitoare la legalitate. Interferenţa dintre schimbările de la nivelul legislativ şi schimbările societăţii chineze, precum şi implementarea acestui nou sistem de legi au stat în atenţia cercetătorilor. Au fost puse în evidenţă limitările teoretice şi instituţionale ale reformei în domeniul legislativ, prezente în întreg spaţiul asiatic, şi particularităţile datorate mai ales confruntării cu o tradiţie puternic ancorată în mentalitatea asiatică. O atenţie deosebită a fost acordată implementării legilor impuse de aderarea Chinei la Organizaţia Mondială a Comerţului.

 

1.5 Limitele unei reforme politice

Din punct de vedere politic, Partidul Comunist Chinez exercită conducerea politică, ideologică şi organizaţională asupra statului, întrucât el organizează şi conduce activitatea legislativă şi executivă, precum şi cea a armatei populare. În acelaşi timp, Partidul Comunist Chinez organizează şi mobilizează societatea, reprezentând avangarda clasei muncitoare şi interesele fundamentale ale poporului chinez. Conform Constituţiei, Partidul Comunist Chinez este unicul partid conducător în China, având drept scop realizarea cauzei socialiste şi, în final, realizarea regimului social comunist. Ideologia fundamentală după care acţionează partidul este ideologia marxistă care "evoluează cu timpul său" şi are drept linie fundamentală, în etapa primară a socialismului, să unească eforturile poporului pentru edificarea unei economii puternice, care să transforme China într-o putere socialistă modernă, civilizată şi democratică.

În ultima perioadă, Partidul Comunist Chinez a realizat o reformă a modului său de acţiune politică, a rolului său conducător în raport cu Adunarea Naţională Populară, cu puterile publice şi Conferinţa consultativă politică, cu organizaţiile de partid de la nivel local.

La cel de-al XVI-lea Congres al Partidului Comunist Chinez, s-a afirmat că se va confirma reforma politică a partidului, în special la nivel doctrinar, prin lansarea conceptului "Triplei Reprezentativităţi", care va permite intrarea în rândul partidului a oamenilor de afaceri, a intelectualilor - elemente active ale poporului chinez

În acest context, Partidul Comunist Chinez îşi va păstra rolul conducător, va coordona şi stăpâni ansamblul activităţilor desfăşurate pe întreg teritoriul ţării, traducând concepţia partidului în voinţă de stat, în temeiul legii şi al centralismului democratic. Jiang Zemin a apreciat că doctrina "Triplei Reprezentativităţi" este o cristalizare a înţelepciunii colective a poporului şi o ideologie-model care va ghida activitatea acestuia mult timp de acum înainte. Această doctrină va sta la baza reconstrucţiei partidului, care va promova ideile novatoare în plan instituţional, ştiinţific, tehnologic, cultural, printr-o permanentă cercetare şi punere în aplicare, cu scopul de a ţine pasul cu vremea şi de a menţine dinamica dezvoltării.

Conducerea comunistă a Chinei a permis, în ultimii ani, existenţa sindicatelor independente, a Bisericii şi a altor instituţii civile, creând astfel premisele pentru realizarea unei opoziţii politice. Strategia cooptării acestor grupuri sociale în activitatea de guvernare a fost una din principalele direcţii ale conducerii chineze în perioada lui Jiang Zemin. Această epocă a fost caracterizată de 3 mişcări importante: limitarea luptelor politice în cadrul partidelor, victoria taberei care a reuşit reformele economice, retragerea partidului din viaţa privată a cetăţenilor chinezi. În această perioadă, China a fost condusă de Partidul Comunist Chinez, care a înlocuit rolul dominant al Consiliului de Administraţie. China a trecut, astfel, de la un regim totalitar, în care partidul controla spaţiul public şi cel privat, la un regim autoritarist, care a permis libertatea economică şi viaţa privată, dar a păstrat controlul asupra spaţiului public. 

În China, pe lângă Partidul Comunist Chinez, există alte 8 partide democratice, cum ar fi Liga Democratică din China, Comitetul Revoluţionar din Guomindang, Asociaţia pentru Construcţie Democratică, Asociaţia Chineză pentru Democraţie, Partidul Democratic Ţărănesc şi Muncitoresc, Societatea "Jiu San", Liga pentru Autonomie Democratică din Taiwan etc.

Partidul Comunist Chinez cooperează cu aceste partide conform principiului fundamental al coexistenţei pe termen lung, controlului şi împărtăşirii aceluiaşi destin. Aceste partide participă la dezbaterea problemelor politice în adunările populare, în Conferinţele consultative politice de la nivel local. Conferinţa consultativă politică a poporului chinez, al cărui preşedinte este Li Ruihuan, reprezintă frontul unit al tuturor forţelor patriotice din China.

Referitor la reforma sistemului politic chinez, majoritatea analiştilor observă caracterul moderat al acestei reforme, păstrându-se coordonatele sale fundamentale: rolul conducător al Partidul Comunist Chinez, absenţa unui sistem politic occidental caracterizat de multipartidism.

Scopul principal al acestor transformări ar trebui să fie crearea unui sistem în care poporul chinez şi-ar alege singur liderii - aprecia Gordon Chang, autorul celebrei cărţi "The Coming Colllapse of China".

Studiile alegerilor din China au pus în evidenţă faptul că la nivel local au loc manifestări ale pluralismului politic, ceea ce constituie o experienţă democratică reală, deşi limitată. Reforma la nivelul întreprinderilor a dus la punerea în acţiune a unor noi relaţii de muncă, la diminuarea controlului de partid, care, între timp, pot avea consecinţe politice importante. Era informaţională a determinat, de asemenea, un impact deosebit asupra culturii şi comunicării politice în China. Din anii '80, "revoluţia educaţională" s-a declanşat prin lansarea unui sistem de învăţământ modern, care a permis formarea tineretului conform modelului de dezvoltare, ceea ce va avea consecinţe importante asupra evoluţiei democraţiei în China.

 

1.6 O nouă politică externă şi de securitate

Politica externă a Chinei a avut drept scop fundamental salvgardarea independenţei, suveranităţii şi integrităţii sale teritoriale, crearea unui cadrul internaţional favorabil deschiderii şi modernizării societăţii chineze. 

Un obiectiv major al politicii externe a Chinei este menţinerea păcii mondiale, ea opunându-se oricăror manifestări hegemonice sau de expansiune agresivă, dezvoltând o politică de cooperare cu toate ţările lumii. Conform poziţiei sale oficiale, China este interesată în menţinerea păcii şi stabilităţii regionale, realizate prin promovarea cooperării regionale. Orice litigii istorice trebuie să fie rezolvate raţional şi just, pe calea negocierilor, căutând punctele comune - a afirmat Jiang Zemin la cel de-al XVI-lea Congres al Partidului Comunist Chinez.

Deschiderea spre exterior s-a făcut nu numai către ţările dezvoltate ale lumii, ci şi către ţările în curs de dezvoltare, China angajându-se într-o largă cooperare internaţională, pe baza avantajului reciproc.

Noua concepţie despre politica externă a Chinei a stat la baza elaborării unei ample strategii de securitate naţională, valabilă în noul context internaţional şi având adânci rădăcini în trecutul istoric al Chinei.

Fenomenul mondializării şi evoluţia întregului spaţiu asiatic impun cercetarea relaţiei dintre politica externă şi evoluţia economică, a specificului valorilor asiatice care au făcut posibilă această afirmare unică. Remarcabil este faptul că, în anii '70, China a elaborat o nouă politică externă şi de securitate naţională, a creat instituţii şi oameni politici capabili să realizeze integrarea Chinei pe plan internaţional.

Politica Uniunii Europene faţă de China s-a definitivat încă din 1998, prin elaborarea unui document care prezenta obiectivele esenţiale, realizabile pe termen lung, ale acestei ample colaborări:

· integrarea Chinei în comunitatea internaţională;

· dezvoltarea Chinei ca o societate deschisă, întemeiată pe statul de drept şi respectarea drepturilor omului;

· sprijinirea Chinei pentru integrarea în economia mondială;

· îmbunătăţirea imaginii Uniunii Europene în China.

În anul 2000, în Raportul Comisiei Europene către Parlamentul European s-a prezentat un document intitulat "Spre un parteneriat global cu China", care a făcut bilanţul cooperării anterioare şi a propus dezvoltarea dialogului politic la toate nivelele pentru mai buna înţelegere reciprocă dintre cele două părţi. În mod semnificativ, în iulie 2000 a avut loc prima vizită a unui preşedinte chinez la Bruxelles. Parteneriatul global viza mai ales sprijinirea Chinei pentru aderarea la Organizaţia Mondială a Comerţului. Propunerile au vizat ameliorarea coerenţei şi continuităţii dialogului la toate nivelele, mai ales la nivel de experţi pe probleme specifice; susţinerea tranziţiei Chinei spre o societate deschisă, în special în domeniul drepturilor omului unde Uniunea Europeană a acordat asistenţă deosebită; integrarea Chinei în economia mondială prin sprijinirea aderării Chinei la Organizaţia Mondială a Comerţului desfăşurând programe sectoriale comune; îmbunătăţirea imaginii Uniunii Europene în China.

 

 

2. Congresul al XVI-lea al Partidului Comunist Chinez - moment istoric al evoluţiei viitoare a Chinei

 

2.1 Elaborarea conceptului "Triplei Reprezentativităţi"

Problema "Triplei Reprezentativităţi" a fost abordată prima dată de Jiang Zemin, pe 25 februarie 2000, în cadrul vizitei efectuate în provincia Guangdong din sudul Chinei. În discursul prezentat atunci, se afirma că istoria partidului de peste 70 de ani arată că acesta a reuşit să păstreze susţinerea poporului datorită faptului că a reuşit, în diferitele etape ale construcţiei şi reformei, să reprezinte interesele fundamentale ale întregului popor. În luna iunie 2000, la Shanghai, Jiang Zemin a formulat chiar ideea "Triplei Reprezentativităţi" menite a exprima esenţa activităţii partidului de a se racorda la noile realităţi ale ţării.

La 1 iulie 2000, cu prilejul aniversării a 80 de ani de la înfiinţarea Partidului Comunist Chinez, s-a precizat că intrarea într-un nou mileniu impune adaptarea la schimbările profunde produse pe plan intern şi internaţional. Procesul reunificării ţării impune nevoia de a unifica şi conduce în mod unitar poporul chinez multietnic, puternic diversificat. "Tripla Reprezentativitate" legitimează teoretic cooptarea în activul partidului a elementelor purtătoare de noutate, la nivelul inovaţiei tehnico-ştiinţifice, culturale şi mai ales al dezvoltării economice a ţării.

Reprezentanţii forţelor productive progresiste, ai culturii înalte şi ai intereselor fundamentale ale ţării sunt puternic legaţi între ei, forţele productive progresiste constituind baza dezvoltării culturii şi realizării intereselor fundamentale ale poporului. Masele populare sunt creatoarele forţelor de producţie şi culturii progresiste, baza realizării propriilor interese. Pentru a întări forţa partidului şi pentru a fi în acord cu schimbările profunde produse pe plan mondial, acesta trebuie să se elibereze de mentalităţile învechite, să cerceteze faptele, promovând un spirit realist şi inovator. Aplicarea Triplei Reprezentativităţi impune sublinierea rolului de avangardă al clasei muncitoare, accentuarea centralismului democratic şi perfecţionării democraţiei de partid.

În discursul de la Şcoala Centrală a Partidului Comunist Chinez, din 31 mai 2002, s-a subliniat faptul că Tripla Reprezentativitate continuă teoria marxistă şi tradiţia novatoare a Partidului Comunist Chinez. Dezvoltarea economică - obiectivul fundamental al politicii Partidului Comunist Chinez - impune mobilizarea mai largă şi mai profundă a tuturor factorilor pozitivi, meniţi a realiza reînnoirea naţiunii.

La Congresul al XVI-lea al Partidului Comunist Chinez, în Raportul prezentat de Jiang Zemin, s-a reafirmat legătura dintre Partidul Comunist Chinez şi principiul guvernării pentru popor, esenţa activităţii sale. S-a cerut aplicarea cu fermitate a Triplei Reprezentativităţi, ce reflectă exigenţele dezvoltării forţelor productive avansate în China, a culturii înalte şi a intereselor marii majorităţi a populaţiei în China. Importanta teorie a Triplei Reprezentativităţi răspunde astfel, în mod creativ, spiritului epocii. Această novaţie teoretică are menirea de a promova înnoirea în toate domeniile de activitate (instituţional, ştiinţific, tehnic, cultural), făcând posibilă buna guvernare a ţării. Se apreciază că Partidul Comunist Chinez are misiunea dificilă de a conduce poporul pe calea modernizării, un proces de o amploare deosebită într-o ţară atât de vastă cum este China. În acest proces al dezvoltării societăţii chineze, trebuie mobilizate toate forţele, aducând un "sânge proaspăt" în marea înnoire a naţiunii chineze. Toate mediile sociale care contribuie la prosperitatea şi la întărirea puterii ţării trebuie să se unească, trebuie încurajate, interesele lor trebuie protejate, astfel încât să fie posibilă coexistenţa lor sub directa coordonare a Partidului Comunist Chinez.

 

2.2 Raportul asupra dezvoltării Chinei în ultimii 13 ani

La 8 noiembrie 2002, au început lucrările celui de-al XVI-lea Congres al Partidului Comunist Chinez, la care au participat 2124 delegaţi din toată ţara. Preşedintele Republicii Populare Chineze, Jiang Zemin, secretarul general al Partidului Comunist Chinez, a prezentat, în numele Comitetului Central al Partidului, Raportul celui de-al XVI-lea Congres, manifestare considerată de liderul chinez drept o premieră a partidului în contextul noului secol şi mileniu. Raportul, intitulat "Construirea unei societăţi prospere în toate privinţele şi crearea unei noi situaţii în construirea socialismului chinez", a fost structurat în zece părţi: rezultatele ultimilor cinci ani (când a avut loc Congresul precedent al PCC) şi experienţa ultimilor 13 ani (de când Jiang Zemin se află la conducerea partidului şi a ţării); implementarea într-o manieră cuprinzătoare a aşa-numitei teorii a "triplei reprezentări"; obiective privind dezvoltarea unei societăţi prospere sub toate aspectele; dezvoltarea şi restructurarea economică; dezvoltarea şi restructurarea politică; dezvoltarea şi restructurarea culturală; dezvoltarea armatei şi a sistemului defensiv naţional; politica "un sistem, două guverne" în ceea ce priveşte relaţiile cu Taiwanul şi continuarea unificării naţionale; situaţia internaţională şi politica externă a Chinei; consolidarea şi îmbunătăţirea procesului de construcţie a partidului.

Jiang Zemin a rezumat realizările Chinei de la cel de-al XV-lea Congres, subliniind dezvoltarea susţinută, rapidă şi sănătoasă a economiei naţionale şi faptul că politica de deschidere şi reformare s-a soldat cu rezultate substanţiale. Au fost adoptate noi tendinţe în întărirea apărării naţionale şi în dezvoltarea armatei, iar în privinţa agendei politicii externe pot fi remarcate noile perspective care i s-au deschis Chinei.

În raport, preşedintele chinez a evidenţiat nu doar dimensiunea politică a activităţii partidului, ci a chemat în acelaşi timp clasa conducătoare să facă totul pentru a nu permite o reducere a ritmului de dezvoltare economică a ţării, pledând pentru combaterea corupţiei, sprijinirea sistemului social şi atragerea mai multor investiţii occidentale. "Trebuie să stimulăm creşterea economică, crearea de noi locuri de muncă, să luptăm pentru stabilizarea preţurilor, menţinerea balanţei de plăţi externe şi realizarea tuturor obiectivelor de creştere macroeconomică. Prin realizarea acestor sarcini, partidul urmăreşte încheierea, la mijlocul secolului XXI, a procesului de modernizare economică a Chinei, care astfel ar putea deveni o putere socialistă prosperă, democratică şi civilizată", s-a precizat în raport. Enunţând punctual directivele în domeniul social-economic, preşedintele Chinei a menţionat necesitatea creşterii produsului intern brut de patru ori până în anul 2020.

În domeniul ideologic, a fost lansată ideea "triplei reprezentări", făcută publică pentru prima oară în februarie 2000 şi care urmărea ca Partidul Comunist să reprezinte interesele întregului popor chinez, în special forţele de producţie, respectiv oameni de afaceri, inclusiv din sectorul privat, noii capitalişti, şi avangarda culturală chineză, adică intelectualitatea. Referindu-se la importanţa conceptului politic al "triplei reprezentări", Jiang Zemin l-a calificat drept "o armă teoretică extrem de puternică, în contextul eforturilor de întărire şi îmbunătăţire a structurii partidului şi, de asemenea, de promovare a dezvoltării şi autoîmbunătăţirii socialismului chinez". "Doctrina «triplei reprezentări» este o cristalizare a înţelepciunii colective a partidului şi o ideologie-model care va ghida activitatea acestuia mult timp de acum înainte", a declarat liderul chinez, insistând asupra faptului că implementarea acestei doctrine va sta la baza reconstrucţiei partidului. "Promovarea ideilor novatoare în plan instituţional, ştiinţific şi tehnologic, cultural şi în alte direcţii printr-o permanentă cercetare şi aplicare (...) reprezintă o modalitate de a conduce Partidul şi statul, de a ţine pasul cu vremurile şi de a menţine dinamica dezvoltării", s-a menţionat în raport.

Pentru perioada imediat următoare, Jiang Zemin a precizat opt sarcini majore: adoptarea unui nou drum către industrializare şi punerea în aplicare a unei strategii de dezvoltare durabilă menită să revitalizeze ţara prin ştiinţă şi educaţie; accelerarea procesului de urbanizare şi dezvoltarea economiei rurale; încurajarea dezvoltării regiunii vestice a ţării şi coordonarea dezvoltării economiilor regionale; îmbunătăţirea actualului sistem economic de bază şi a controlului macroeconomic; adâncirea reformei sistemului de salarizare şi îmbunătăţirea celui de asistenţă socială; o mai bună prestaţie în planul politicii de deschidere şi a schimburilor comerciale; luarea tuturor măsurilor pentru crearea de noi locuri de muncă şi îmbunătăţirea standardului de viaţă al cetăţenilor.

În opinia liderului chinez, eforturile pentru atingerea obiectivului important şi general al construirii unei "societăţi prospere sub toate aspectele" trebuie să se bazeze pe restructurarea politică, extinderea democraţiei socialiste, îmbunătăţirea sistemului juridic, pentru ca astfel să fie asigurate şi respectate rigorile statului de drept, şi pe dezvoltarea unei realităţi politice care să se caracterizeze prin democraţie, solidaritate, vivacitate, stabilitate şi armonie. "Este esenţială extinderea participării cetăţenilor la viaţa politică a ţării şi asigurarea că alegerile libere şi democratice, procesul decizional, exercitarea unui management democratic în conformitate cu legislaţia în vigoare sunt respectate şi garantate. China va opera în continuare schimbări la nivelul atribuţiilor guvernamentale şi va îmbunătăţi metodele de conducere cu scopul de a pune bazele unui sistem administrativ caracterizat printr-o serie de comportamente standard, operaţiuni coordonate, transparenţă şi corectitudine, onestitate şi o înaltă eficienţă", s-a precizat în raport.

Referindu-se la armată, preşedintele Jiang Zemin a declarat că ţara sa va merge în continuare în direcţia dezvoltării coordonate a sistemului defensiv militar şi a economiei naţionale şi, totodată, va stimula modernizarea armatei şi a echipamentelor defensive pe baza creşterii economice. În acest sens, armata chineză va trebui să aibă trupe mai puţine, dar mai bine antrenate şi mai eficiente, care să devină mai active, mai moderne şi care să se încadreze în cerinţele generale ale competenţei militare şi politice. Armata va trebui să pună în aplicare principiul militar strategic al apărării active şi să-şi sporească capacităţile defensive şi eficienţa combativă pe baza progreselor din înalta tehnologie. Ţinând cont de schimbările de ordin militar ce au avut loc în întreaga lume, China va trebui, la rândul său, să ducă la bun sfârşit o strategie prin care să-şi construiască, pe baza ştiinţei şi tehnologiei, o armată solidă.

Referitor la problema Taiwanului, în cadrul discursului, liderul chinez a lansat un apel către autorităţilor taiwaneze ca, pe baza principiului "o Chină, două sisteme", Taiwanul să fie de acord cu reluarea, cât mai rapid, a dialogului şi a negocierilor, lăsând deocamdată deoparte disputele care au paralizat contactele politice. În opinia sa, acceptarea acestui principiu poate constitui baza dezvoltării relaţiilor dintre China şi Taiwan şi a realizării unei reunificări paşnice. "După reunificare, Taiwanul îşi poate menţine neschimbat actualul sistem social şi, totodată, un înalt grad de autonomie", a precizat liderul chinez.

Jiang Zemin a susţinut dreptul Chinei de a folosi forţa contra insulei autoguvernată din 1949, unde armata naţionalistă a lui Chiang Kai-shek s-a refugiat pentru a scăpa de forţele comuniste ale lui Mao Zedung, care preluase controlul asupra Chinei continentale.

Comentatorii politici au apreciat că noul curent reformist din cadrul PCC este evidenţiat şi de această nouă atitudine a administraţiei chineze faţă de Taiwan, reluarea legăturilor la nivel politic urmând în mod firesc deschiderii şi cimentării actualelor relaţii economice înfloritoare cu insula, toate bazate, după cum a subliniat Jiang Zemin în discursul său. Potrivit unui diplomat occidental, liderul chinez speră să lase ca "moştenire" reglementarea problemei taiwaneze, după ce fostul lider comunist Deng Xiaoping a recâştigat Macao şi Hong Kong. 

La rândul său, preşedintele parlamentului taiwanez, Chen Ming-tong, a transmis reacţia favorabilă a administraţiei de la Taipei, în care ocupă de asemenea un loc de frunte, în Consiliul dedicat relaţiilor cu China continentală, dar a ţinut să sublinieze disponibilitatea de a discuta orice numai dacă nu sunt puse pe masa de negocieri cereri sau condiţii prealabile din partea Chinei. 

În planul politicii externe, China va continua să meargă pe drumul unei politici independente a păcii, în măsura în care pacea şi dezvoltarea continuă să fie temele majore ale discursului internaţional actual. În privinţa vechii ordini politice şi internaţionale, calificată "iraţională şi profund inechitabilă", preşedintele chinez a apreciat că aceasta va trebui schimbată în mod radical, remarcând totodată că incertitudinile care afectează pacea şi dezvoltarea sunt tot mai numeroase. Pentru a menţine pacea şi a promova dezvoltarea - aspiraţii comune pentru toate popoarele - este nevoie de o bunăstare generală a naţiunilor, mai ales că tendinţele tot mai accentuate spre multipolarizarea lumii şi globalizare economică au adus cu sine oportunităţi reale în vederea atingerii acestor două obiective majore ale umanităţii.

Jiang Zemin a pledat pentru continuarea luptei împotriva cultelor "vicioase", referire la secta Falun Gong, interzisă în China, şi combaterea continuă a terorismului internaţional, referire la mişcarea separatistă a uigurilor din vestul ţării. "Este extrem de important să aprofundăm cooperarea internaţională în domeniul luptei antiteroriste. Trebuie nu numai să prevenim atentatele, terorismul trebuie stârpit de la rădăcină", a subliniat liderul chinez, făcând referire atât manifestările nemijlocite ale terorismului, cât şi cauzele apariţiei structurilor teroriste. "Este adevărat că asistăm la o acutizare a ameninţării terorismului, iar pornirile hegemonice şi exercitarea în forţă a puterii economice şi politice cunosc noi manifestări. Disputele teritoriale, conflictele şi tensiunile regionale, adesea interetnice sau interconfesionale, izbucnesc din ce în ce mai frecvent, jalonând dramatic istoria recentă a omenirii. Decalajele dintre nord-sud s-au adâncit şi se poate spune că lumea este departe de a fi liniştită, având în faţă multe şi serioase provocări", a afirmat în raport. Liderul chinez a mai precizat că "Partidul Comunist Chinez se opune oricărei forme de hegemonie sau exercitare în forţă a puterii economice şi politice, iar China nu va adopta niciodată o politică hegemonică şi expansivă". Referindu-se la relaţiile bilaterale cu ţările lumii şi comunitatea internaţională, Jiang Zemin a subliniat că ţara sa va continua să consolideze bune relaţii cu statele vecine, solidaritatea şi cooperarea cu statele lumii a treia, să dezvolte şi să îmbunătăţească relaţiile cu ţările dezvoltate şi, pornind de la interesele fundamentale ale popoarelor implicate, să lărgească aria intereselor comune şi să soluţioneze adecvat diferenţele, în conformitate cu principiile coexistenţei paşnice".

Lucrările celui de-al XVI-lea Congres al Partidului Comunist Chinez s-au încheiat după ce delegaţii participanţi la congres au ales prin vot secret membrii noului Comitet Central al PCC şi au aprobat includerea teoriei "triplei reprezentări" în statutul PCC.

Preşedintele chinez a apreciat reuniunea drept "un congres al unităţii, al victoriei şi al progresului". "Toate acestea vor încuraja imens întregul partid şi popor chinez, reprezentând toate grupările etnice, să promoveze marea cauză a socialismului având caracteristici chineze", a precizat liderul chinez. 

Preşedintele chinez, Jiang Zemin, şi cinci foşti membri ai Comitetului Permanent al Biroului Politic al Comitetului Central al Partidului Comunist Chinez nu au fost realeşi în noul Comitet Central al PCC, care va fi format din 198 de membri plini şi 158 supleanţi. În funcţia de Secretar general al Partidului Comunist Chinez a fost ales Hu Jintao, iar Jiang Zemin rămâne preşedintele Chinei până în 2003. Noua conducere chineză cuprinde nouă membri: Wu Bangguo (urmează să devină preşedintele parlamentului chinez în martie 2003), Jia Qinglin, Zeng Qinghong, Wu Guanzheng, Li Changchun şi Luo Gan. Peste 20% dintre membrii nou-aleşi în CC al PCC au vârste sub 50 de ani. Delegaţii au ales, de asemenea, Comisia centrală a PCC pentru controlul disciplinei (CCDI), compusă din 121 de membri. În cadrul Congresului au mai fost adoptate o serie de rezoluţii pe baza Raportului prezentat de Comitetului Central al PCC şi a Raportului de activitate prezentat de CCDI. 

 

2.3 Semnificaţia politică a celui de-al XVI-lea Congres al Partidului Comunist Chinez 

Desfăşurarea lucrărilor celui de-al XVI-lea Congres al Partidului Comunist Chinez a reprezentat un moment istoric în evoluţia Chinei, marcând un pas al trecerii spre o societate modernă, deschisă transformărilor lumii contemporane. China - a patra putere economică a lumii (după SUA, Japonia şi Germania) - şi-a propus în actualul secol să recupereze aceste diferenţe printr-o creştere economică spectaculoasă şi printr-o deschidere faţă de investiţiile străine, care au crescut, în 2002, cu 25% faţă de anul anterior.

Congresul al XVI-lea al Partidului Comunist Chinez s-a înscris pe linia deschiderii unui capitol nou al dezvoltării viitoare a Chinei. Doctrina Triplei Reprezentativităţi a fost apreciată de Partidul Comunist Chinez drept o decizie politico-istorică şi o contribuţie esenţială la dezvoltarea gândirii marxiste. Congresul a fost apreciat drept "un congres al schimbării", partidul deschizându-se categoriilor sociale care au determinat înnoirea naţiunii chineze, fără a produce schimbări fundamentale la nivelul sistemului politic. S-a respins în mod categoric orice tentativă de a copia "modele politice occidentale" vulnerabile la corupţie şi care ar duce la autodistrugerea Chinei.

S-a apreciat, însă, că partidul s-a îndepărtat de "ortodoxia dogmatică" a marxismului, încercând să evite capcanele trecutului, recunoscând munca, talentul, cunoaşterea, creativitatea noilor categorii sociale apărute în urma modernizării ţării.

Congresul a marcat intrarea în arena politică a unei "noi generaţii" de lideri chinezi, mult mai flexibile şi mai apropiate mediului de afaceri din China, dar şi celui internaţional. Congresul al XVI-lea a pus în evidenţă încă o dată rolul deosebit al ideologiei, doctrina Triplei Reprezentativităţi fiind precedată de o dezbatere aprinsă în rândul partidului, de o confruntare între reformatori şi conservatori. Analiştii au observat că limbajul metaforic al celor "3 nivele reprezentate" încerca să atenueze distanţarea de ideologia marxistă "ortodoxă", în care clasa muncitoare era singurul punct de referinţă fundamental şi intrarea în arena politică a clasei mijlocii şi a oamenilor de afaceri. Această deplasare a pus în evidenţă că Partidul Comunist Chinez a trecut de la statutul de "partid revoluţionar" la un "partid de guvernare", care e interesat nu atât de lupta de clasă, cât de menţinerea stabilităţii sociale. Academia Chineză de Ştiinţe Sociale (CASS) a publicat, în 1995, o carte despre noua stratificare socială, determinată de tranziţia către o economie de piaţă. În 2001, a fost elaborat un Raport asupra mediilor sociale existente în China de astăzi, rodul unei cercetări de peste 3 ani. Studiile au pus în evidenţă existenţa a 10 nivele sociale specifice şi schimbările intervenite la nivelul bazei sociale a Partidului Comunist Chinez.

Raportul de forţe actual de la nivelul conducerii Partidului Comunist Chinez, relaţia tacită de putere dintre oamenii aflaţi sub influenţa lui Jiang Zemin ar putea antrena o luptă pentru putere, atât timp cât "noii veniţi" nu au o popularitate deosebită - comenta Cheng Li, cercetător la Centrul Woodrow-Wilson, din Washington. Tendinţa de a conserva influenţa foştilor deţinători ai puterii de partid naşte probleme - observa politologul Paul Harris, de la Universitatea Lingnan din Hong Kong. Noua conducere a Comitetului permanent al Biroului Politic al Partidului Comunist Chinez, format din 9 membri, cuprinde pe Wu Bangguo şi Wen Jiabao în poziţii importante, consideraţi a fi apropiaţi ai lui Jiang Zemin.

Al XVI-lea Congres al Partidului Comunist Chinez a marcat o schimbare importantă la nivel ideologic, în doctrina "triplei reprezentări", fiind introdusă în statutul partidului. Se apreciază că doctrina va produce o schimbare esenţială a naturii comunismului chinez, oamenilor de afaceri permiţându-li-se să devină membri ai Partidului Comunist Chinez. 

Unii analişti consideră că Republica Populară Chineză va urma soarta Uniunii Sovietice, economia de piaţă impunând, în mod necesar, schimbarea politică radicală. Alţi analişti susţin că această alternativă poate rezista, poate obţine rezultate uluitoare, devenind chiar "un regim al dictaturii de dreapta". În cei 20 de ani de reformă economică, liberalizarea economică a creat şi în China inegalităţi economice şi corupţie. Marile provocări interne rămân problemele legate de corupţie, de şomaj şi de decalajele de dezvoltare dintre diferitele regiuni ale Chinei, dintre urban şi rural. În interiorul partidului şi societăţii există divizarea dintre reformatorii moderaţi şi cei radicali, fiind de mare interes evoluţia viitoare a Chinei, aflată în faţa unor dileme fundamentale.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

ANEXA I

Fişă biografică Hu Jintao

Noul Secretar general al Partidului Comunist Chinez are 59 de ani, fiind născut în localitatea Xivi, provincia Anhui. În prezent, acesta mai îndeplineşte şi funcţiile de vicepreşedinte al Comisiei militare a Partidului Comunist Chinez, vicepreşedinte al Republicii Populare Chineze, vicepreşedinte al Comisiei militare Centrale a Republicii Populare Chineze şi preşedinte al Şcolii de Partid a Comitetului Central al Partidului Comunist Chinez. 

1959-1964: a efectuat studii de hidraulică la Universitatea Tsinghua din Beijing, unde a cunoscut-o pe Liu Yongqing, actuala sa soţie cu care are un băiat şi o fată; 

1964: îşi începe cariera politică în cadrul universităţii;

1965-1968: instructor politic al Universităţii Tsinghua;

1968-1975: a fost detaşat în provincia Gansu, una din cele mai sărace din China, unde, iniţial, a lucrat ca tehnician la realizarea unui baraj, iar ulterior a îndeplinit funcţia de secretar al Comitetului de construcţii din regiune;

1975-1980: director al Direcţiei management al Comitetului de construcţii din regiunea Gansu;

1982-1988: exercită diverse funcţii în cadrul Uniunii Tineretului Comunist la nivel naţional, iar la vârsta de 43 de ani a devenit cel mai tânăr secretar de partid la nivelul unei provincii (Guinzhou);

1988-1992: Secretar al filialei din Regiunea Autonomă a Tibetului a Partidului Comunist Chinez;

1992: a fost inclus în ierarhia superioară de partid, numărându-se printre cei şapte membri permanenţi ai Biroului Politic, în urma deciziei în acest sens a lui Deng Xiaoping, considerat arhitectul Chinei contemporane;

1993: devine directorul Şcolii Centrale de partid;

1998: devine vicepreşedintele Chinei;

1999: devine vicepreşedintele Comisiei militare centrale;

1999-2002: membru al Biroului Permanent al Comitetului Central al Partidului Comunist Chinez. 

 

 

ANEXA II

Evoluţia producţiei industriale a R.P. Chineze (1952-2000)

 

	 

Produs
	 

Cantitate
	 

1952
	 

1978
	 

2000

	- petrol

- electricitate

- ciment

- oţel

- autoturisme

- televizoare color

- fibre sintetice

- zahăr

- acid sulfuric

- produse chimice

- circuite integrate

- telefonie mobilă

- calculatoare
	milioane tone

miliarde kWh

milioane tone

milioane tone

mii buc.

mii buc.

mii tone

milioane tone

milioane tone

milioane tone

miliarde buc.

milioane buc.

milioane buc.
	0.44

7.3

2.86

1.35

-

-

-

0.45

0.19

0.039

-

-

-
	104.05

256.6

65.24

31.78

149.1

3.8

284.6

2.27

6.61

8.963

-

-

-
	163

1355.6

597

128.5

2070

39360

6940

7

24.27

31.86

5.88

15.05

6.72


 

 

Evoluţia producţiei agricole a R.P. Chineze (1949-2001)

(milioane tone)

 

	 

Produs
	 

1949
	 

1978
	 

2000
	 

2001

	- cereale

- bumbac

- produse oleaginoase

- trestie de zahăr

- sfeclă

- tutun

- ceai

- fructe

- carne

- produse marine
	113.18

444

2564

2642

191

43

41

1200

2200

450
	304.77

2167

5218

21116

2702

1052

268

6570

8563

4654
	462180

4417

29548

68280

8073

2238

683

62251

61254

42785
	452620

5320

28720

77000

10900

2040

690

65360

63400

43750

